Han Yangling

Han Yangling (kinesisk: 汉阳陵, pinyin: Hàn Yánglíng) er et gravkompleks 20 km nord for Xi'an i Kina fra Handynastiet (206 f.Kr.-220). Her er keiser Han Jingdi sammen med keiserinne Wang begravd. Han Yangling er den best bevarte av alle keisergraver fra Handynastiet. Siden 2006 kan utgravningene ved mausoleet beskues i et spektakulært underjordisk museum.
Mausoleumskomplekset ligger i bydistriktet Weicheng i byprefekturet Xianyang i provinsen Shaanxi.


== Historie ==
Handynastiet er det andre av Kinas keiserdynastier og et av de mest fremgangsrike. Handynastiet fulgte etter Qindynastiet (221 f.Kr.-206 f.Kr.) som ble grunnlagt av Kinas første keiser Qin Shi Huangdi. Qin Shi Huangdis mausoleum er et av verdenshistoriens største og mest påkostede gravkomplekser, som blant mye annet også inneholder den kjente Terrakottahæren. Sannsynligvis påvirket Qin Shi Huangdis mausoleum mange av Handynastiets keisere til også å bygge store og påkostede gravkomplekser. I pakt med Handynastiets begravelsessystem skulle hver keiser påbegynne byggingen av sin grav ett år etter at de hadde tiltrådt embetet, og under resten av sin livstid anvende en tredjedel av statens skatteinntekter til oppførelsen av sin grav.Keisere Jingdi regjerte Handynastiet fra 157 f.Kr. frem til sin død 141 f.Kr. og ble begravd i Han Yangling. Byggingen av Han Yangling ble påbegynt i 153 f.Kr.


== Utførelse ==
Han Yangling ligger 20 km rett nord for det sentrale Xi'an og er den mest østlige graven av et perlebånd bestående av ni keisergraver fra Handynastiets tid, rett nord for Weifloden.Keiserens gravkammer er under en jordpyramide med flat topp. Pyramidens base er om lag 170 ganger 170 meter. Utenfor keiserens gravpyramide er det 81 eller 86 langsmale groper rettet radialt ut fra pyramiden. Lengden på gropene varierer fra fire meter opp til over hundre meter. I 1990 gravde arkeologer ut ti av disse gropene.
Gropene er utformet som sluttede trekasser med dører og teglgulv. I gropene ble det funnet tusentalls med keramikkfigurer forestillende tjenestefolk og dyr. Man fant også hestevogner, våpen, keramikkskåler og hverdagslige fornødenheter. Jamført med Terrakottahæren er figurene i Han Yangling mindre, og det er også store mengder kvinnelige figurer. Figurene hadde opprinnelig armer av tre og silkeklær som for det meste i dag er helt forråtnet.
Keiserens underjordiske gravkammer er ennå (2018) ikke utgravd, men med stor sannsynlighet er det tidligere blitt plyndret. Det underjordiske kammeret til keiserens grav har innganger fra fire sider i formen av det kinesiske tegnet 亞 (yà).
Han Yangling er den best bevarte av alle Handynastiets keisergraver.Gravkomplekset opptar et areal av 20 kvadratkilometer og omfatter foruten keiseren og keiserinnens graver, også en stor mengde graver til høyere tjenestemenn.
Keisergraven var omsluttet av en høy mur med fire store porter mot de fire verdensretninger. En 110 meter bred prosesjonsvei anslutter mot keisergravens østre port.
Keiserinne Wangs grav er noen hundre meter øst for keiser Jingdis grav og nord for prosesjonsveien. Keiserinnens grav er i mindre skala, men med lignende utførelse med en gravpyramide omgitt av murer med porter. Keiserinnens gravpyramide er i dag drøyt 24 meter høy, og arkeologene har funnet 31 gravgroper utenfor pyramiden.


== Han Yangling-museet ==
I nærområdet rundt keiser Jingdis grav er Han Yangling Museum oppdelt på forskjellige utstillinger hvor det også inngår et underjordisk museum. Det underjordiske museet åpnet i 2006 og opptar 7 850 kvadratmeter. I det underjordiske museet vises de ti utgravde gropene på østre side av keiserens gravpyramide. Museet er det første underjordiske museet i verden med avansert teknologisk verneutstyr for levningene. Det underjordiske museet består av glasstunneler som muliggjør at temperaturen og luftfuktigheten kan separeres mellom besøksrommene og utgravningene. Museet viser også store mengder funn som er blitt utgravd omkring keisergraven og nærliggende graver.
Han Yangling er arkeologenes største informasjonskilde for begravelsesskikker og sivilisasjon fra Handynastiet.
Utgravningene omkring østre og søndre port til keisergraven, er også åpne for besøk. Museet har fått flere nasjonale utmerkelser, så som nasjonalt arkeologisk sted, AAAA nasjonal turistattraksjon og topp 83 av Kinas nasjonale museer.


== Verdens eldste te ==
I Han Yangling har man funnet verdens eldste funn av te. Denne teen er datert til om lag 141 f.Kr.. Funnet viser at det fantes en utviklet te-kultur blant Kinas keisere under Handynastiet.


== Galleri ==

		
		
		
		
		
		
		
		


== Referanser ==


== Eksterne lenker ==
”HANYANGLING MUSEUM”